b'\n_START_ARTICLE_\nManuela Janer Cabanyes\n_START_SECTION_\nBiografia\n_START_PARAGRAPH_\nEs va casar als vint anys amb Francesc Baldrich, vidu de Tecla Gasol i candeler de cera de Valls. La parella es van instal\xc2\xb7lar a la capital de l\xe2\x80\x99Alt Camp, on Manuela trob\xc3\xa0 una casa molt ben equipada de mobles, roba blanca i objectes decoratius. A la botiga hi havia els estris propis d\xe2\x80\x99un candeler de cera i els necessaris per fer vi. Tamb\xc3\xa9 va poder comprovar que la fam\xc3\xadlia Baldrich havia invertit part del seu capital en diverses companyies mercantils. Tingu\xc3\xa9 quatre fills i dues filles. Manuela Janer coneixia l\xe2\x80\x99activitat comercial gr\xc3\xa0cies a la botiga de teixits de llana del seu pare i als seus germans Pau i Josep, que regentaven una botiga de teles a Reus el primer i un establiment primer a Santa Coloma i despr\xc3\xa9s a Barcelona el segon. Anys m\xc3\xa9s tard, el contacte amb el m\xc3\xb3n del comer\xc3\xa7 s\xe2\x80\x99intensific\xc3\xa0 amb la incorporaci\xc3\xb3 dels dos gendres: Josep Ixart, botiguer de teles, i Anton Mongui\xc3\xb3, adroguer._NEWLINE_En morir l\xe2\x80\x99any 1748, Francesc Baldrich deix\xc3\xa0 a la seva dona com a usufructu\xc3\xa0ria de tots els seus b\xc3\xa9ns i nomen\xc3\xa0 hereu universal el seu fill gran Anton, encara imp\xc3\xbaber. Establ\xc3\xad 1.000 lliures per a cadascun dels altres tres fills i limit\xc3\xa0 la quantitat amb qu\xc3\xa8 aquesta xifra es podria incrementar en documents posteriors a 700 lliures. Calia dotar amb tot all\xc3\xb2 que necessitessin per al seu c\xc3\xa0rrec els nois que optessin per la carrera eclesi\xc3\xa0stica. A les filles se les havia de dotar amb 2.800 lliures cadascuna._NEWLINE_Aix\xc3\xad que Manuela qued\xc3\xa0 v\xc3\xaddua, mostr\xc3\xa0 les seves capacitats com a administradora. Es f\xc3\xa9u c\xc3\xa0rrec dels negocis del seu marit, liquidant en primer lloc la procuradoria que Francesc Baldrich posse\xc3\xafa a Valls. Aquest mateix any, per tal de mostrar p\xc3\xbablicament la posici\xc3\xb3 social de la fam\xc3\xadlia, compr\xc3\xa0 una casa al carrer de la Cort. Tamb\xc3\xa9 compr\xc3\xa0 terrenys a la Riba i a Alcover per construir-hi molins paperers, i adquir\xc3\xad terres prop de Valls. Pos\xc3\xa0 al dia els censos emfit\xc3\xa8utics, com tamb\xc3\xa9 les pensions d\xe2\x80\x99alguns censals. Com a persona pietosa, dedic\xc3\xa0 recursos a la benefic\xc3\xa8ncia i a embellir amb un retaule dedicat a Sant Anton de P\xc3\xa0dua la capella dedicada a Sant Erasme, al monestir de Sant Francesc. Tamb\xc3\xa9 aconsegu\xc3\xad l\xe2\x80\x99autoritzaci\xc3\xb3 per fer unes tribunes, sobre aquesta capella, per a \xc3\xbas de la fam\xc3\xadlia._NEWLINE_L\xe2\x80\x99any 1756 el valor dels seus b\xc3\xa9ns, compartits amb el seu fill Anton, que llavors tenia 25 anys, sumava la quantitat de 41.836 lliures repartides entre capitals invertits en companyies comercials, en la botiga de cera a Valls, en negocis en diverses barques, inversions en molins paperers a la Riba, pensions de censals i en joies, roba i mobles, bestiar i estris. A aquesta suma cal afegir-hi el valor dels b\xc3\xa9ns immobles._NEWLINE_F\xc3\xa9u testament el 24 octubre de 1760. Deix\xc3\xa0 les acostumades i nombroses donacions pietoses i institu\xc3\xad, no fent cas del testament del seu marit, que cada fill cabaler reb\xc3\xa9s 2.000 lliures, a m\xc3\xa9s de robes diverses a la seva jove Maria Mart\xc3\xad Gatell. En el moment de fer aquesta previsi\xc3\xb3 per als tres fills petits f\xc3\xa9u constar que el capital havia de sortir dels seus propis b\xc3\xa9ns i no dels de la fam\xc3\xadlia Baldrich. L\xe2\x80\x99hereu estava obligat a deixar 1.000 lliures m\xc3\xa9s, per si algun dels germans les necessitava en cas que fossin capellans. A les filles, que ja tenien el dot rebut, i als gendres els deix\xc3\xa0 roba de dol i a les noies, a m\xc3\xa9s, els seus millors vestits. No firm\xc3\xa0 el testament perqu\xc3\xa8 no sabia escriure.'